《和芥庵韵》
宋代·陈耆卿

孟轲谈一本，孔子号无我。
圣贤超警趣，不作流俗堕。
故能贯堪舆，中立而不颇。
黄冠宗无为，衲子只打坐。
言若高峭甚，又与圣贤左。
须於真实处，大海稳扶柁。
须於疑似间，曲户牢着锁。
世道震遂泥，人心履俱跛。
竞作夔怜蟀，徒劳螟祝臝。
芥庵之心镜，渊珠光彻颗。
常时足欢娱，此日类坎轲。
乃能贞其颐，不为名利杂。
敲棋声落枰，哦诗气摧垛。
此外澹一视，泰山如草蓏。
未妨师孔孟，匪涉佛老情。
汩余抱孤戆，匪惟絷庸琐。
涉世虽云阔，诣理犹未妥。
正性水下月，邪焰风中火。
因子当自强，朝闻夕死可。

作者简介：陈耆卿（1180-1236），字寿老，号篔窗，台州临海人。方回《桐江集》卷三《读筼窗荆溪集跋》云“水心生于绍兴二十年庚午，筼窗生于淳熙七年庚子，少水心三十年。端平三年卒，年五十七。”嘉定七年，（公元一二一四年）登进士。嘉定十一年，求学于叶适，为适晚年得意门生。同年，尝为青田县主簿。十三年，为庆元府府学教授。官到国子监司业。耆卿著有篔窗初集三十卷，续集三十八卷，《郡斋读书附志》以有论孟记蒙、赤城志等，并传于世。